Birdi Birdi: Πώρωση στον ΠΑΟ με «ντόπες» από κόσμο και... πρωτοσέλιδα!
Πώρωση στον ΠΑΟ με «ντόπες» από κόσμο και... πρωτοσέλιδα!
Ο Παναθηναϊκός μετράει αντίστροφα για το ντέρμπι με τον Ολυμπιακό και όλες του οι «δυνάμεις» κινητοποιούνται. Αντιπροσωπεία των οργανωμένων οπαδών βρέθηκε στις εγκαταστάσεις της Παιανίας για να μιλήσει και να «μπιζάρει» τους παίκτες της ομάδας, ενώ το μεσημέρι, πρωτοσέλιδα του «ερυθρόλευκου» Τύπου μπήκαν στα αποδυτήρια των «πρασίνων» για ψυχολογικό «ντοπάρισμα» ενόψει ντέρμπι! Η αλήθεια είναι πως ο Παναθηναϊκός πήγε στο ντέρμπι με την ΑΕΚ πολύ… light. Κάτι τέτοιο δεν υπήρχε περίπτωση να γίνει και για το αυριανό ντέρμπι με τον Ολυμπιακό. Οι νταμπλούχοι είναι με την πλάτη στον τοίχο και το μοναδικό αποτέλεσμα που υπάρχει είναι η νίκη. Σε αυτά τα ματς τις περισσότερες φορές η τακτική και η στρατηγική πάει… περίπατο, και μιλάνε η καρδιά, η ψυχή και το πάθος. Με στόχο, λοιπόν, να ανεβάσουν την ψυχολογία των παικτών και να τους πωρώσουν ενόψει ντέρμπι, οι διοικούντες την πράσινη ΠΑΕ μετά και από την προτροπή των Καραγκούνη και Σισέ που ήταν...τρελαμένοι μάζεψαν κάποια από τα πρωτοσέλιδα των εφημερίδων που πρόσκεινται στον Ολυμπιακό και τα καρφίτσωσαν το μεσημέρι της Παρασκευής στα αποδυτήρια της Παιανίας. «Χτυπήματα» του στυλ «η ομάδα της πεντάρας», «Ποιο ντέρμπι», «+7 να τους τελειώσουμε» και το μοντάζ με τον Βύντρα είναι κάποια από αυτά που αντίκρισαν το απόγευμα οι παίκτες του Νίκου Νιόπλια! Μία κίνηση που δείχνει ότι τουλάχιστον η διοίκηση του «τριφυλλιού» είναι αποφασισμένη να παίξει όλα της τα χαρτιά πριν το ματς για να προετοιμάσει όπως πρέπει ψυχολογικά την ομάδα. Πλέον, η μπάλα είναι στο πόδια των παικτών! Με Καντέ στο ντέρμπι Στο μεταξύ, ολοκληρώθηκε η προετοιμασία και ο τεχνικός του Παναθηναϊκού ανακοίνωσε την αποστολή για το ντέρμπι με τον Ολυμπιακό, στην οποία συμπεριλήφθηκε ο Σεντρίκ Καντέ. Αναλυτικά την 22μελή αποστολή απαρτίζουν οι: Τζόρβας, Καρνέζης, Βύντρα, Σεϊταρίδης, Μαρίνος, Μπουμσόνγκ, Καντέ, Σαριέγκι, Σπυρόπουλος, Ιωαννίδης, Ζιλμπέρτο, Σιμάο, Πλεσί, Κατσουράνης, Καραγκούνης, Δημούτσος, Χριστοδουλόπουλος, Γκοβού, Γκαρσία, Σισέ, Πετρόπουλος και Μαυρίας. Eκτός έμειναν οι ανέτοιμοι Νίνης, Λέτο και ο Ντάνι Φερνάντες. Σε ό,τι αφορά στην ενδεκάδα, το 4-3-3 αναμένεται να είναι η βάση του Ελληνα τεχνικού. Ο Τζόρβας θα είναι κάτω από τα δοκάρια, ο Βύντρα δεξιά και ο Σπυρόπουλος αριστερά στην άμυνα, ενώ δίδυμο στόπερ θα είναι οι Μπουμσόνγκ και μάλλον Σαριέγκι, με τον Καντέ να έρχεται πίσω στα προγνωστικά. Στη μεσαία γραμμή ο Νιόπλιας ψάχνει την τριάδα στους Κατσουράνη, Καραγκούνη, Ζιλμπέρτο και Σιμάο, με τον Μοζαμβικανό πιθανότερο να μείνει εκτός ενδεκάδας, ενώ στην επίθεση ο Σισέ θα έχει στα δεξιά του τον Γκοβού και στα αριστερά πιθανότατα τον Χριστοδουλόπουλο, με τον Γκαρσία να έρχεται από τον πάγκο.